**Pegas**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dedicată lui C.D

un copil cu părul creț râde de mine

privește către haina ruptă la poarta ironiei

pălăria am uitat-o pe sperietoarea de stele

care păzește un câmp gol

copilul râde

buclele părului său creț

se întind spre mine

asemeni medusei

privește-mă

am tălpile rănite

de atâtea câmpuri goale

încă nu știu cât fac unu plus unu

mai așteaptă puțin

copilul râde când un cal de lemn

nechează deasupra unui câmp gol

un alt icar îndrăzneț de o zi

aripile fără pene

sunt garanția eșecului

fâl tic fâl tac

copilul privește câmpul gol

unde o pălărie a speriat stelele

gongul bate

tic tac

râd

Adina V.

13.03.2018